**NÁVRH
Obec Dražkovce v súlade s ustanovením § 6 ods. 1 zákona č. 369/1990 Zb. o obecnom zriadení v znení neskorších predpisov ,  zákona č. 245/2008 Z.z. o výchove a vzdelávaní a o zmene a doplnení niektorých zákonov v znení neskorších predpisov (ďalej len „školský zákon“) a zákona č. 544/2010 Z.z. o dotáciách v pôsobnosti Ministerstva práce, sociálnych vecí a rodiny Slovenskej republiky v znení neskorších predpisov vydáva tento**

**Dodatok č. 3 Všeobecne záväzného nariadenia č. 1 /2018 o výške príspevku na čiastočnú úhradu nákladov škôl a školských zariadení v zriaďovateľskej pôsobnosti Obce Dražkovce**

Čl . 4 sa nahrádza novým textom ktorý znie:

Čl. 4

**Príspevok na čiastočnú úhradu nákladov na stravovanie**

**v školských zariadeniach /školských jedálňach/**

1. Zariadenie školského stravovania poskytuje stravovanie deťom a žiakom za čiastočnú úhradu nákladov, ktoré uhrádza zákonný zástupca vo výške nákladov na nákup potravín podľa vekových kategórií stravníkov v súlade s  „Finančnými pásmami nákladov na nákup potravín na jedno jedlo podľa vekových kategórií stravníkov určenými Ministerstvom školstva SR s účinnosťou od 01. 01. 2023“.

2. Zriaďovateľ v zmysle § 140 ods. 9 školského zákona určuje výšku príspevku, ktorý uhrádza zákonný zástupca dieťaťa a žiaka na nákup potravín podľa vekových kategórií stravníkov v školskej jedálni / podľa 3. pásma/ nasledovne:

MŠ – stravník vo veku od 2 – 6 rokov

|  |  |
| --- | --- |
| desiata | **0,50 €** |
| obed | **1,20 €** |
| olovrant | **0,40 €** |
| celodenná strava | **2,10 €** |

ZŠ – stravník vo veku od 6 – 11 rokov

|  |  |
| --- | --- |
| obed | **1,70 €** |

dospelí stravníci

|  |  |
| --- | --- |
| obed | **2,40 €** |

 3. Zriaďovateľ v zmysle § 140 ods. 10 školského zákona určuje **výšku príspevku na režijné náklady pre dospelých stravníkov v školskej jedálni v sume 2,20 EUR.**

4. Dospelý stravník uhrádza za hlavné jedlo cenu **4,60 €**, ktorá sa skladá

- z príspevku na stravovanie vo výške nákladov na nákup potravín /**2,40 €** /

- príspevku na úhradu režijných nákladov /**2,20 €** /

Dospelí stravníci vykonávajú úhradu do **25. dňa** kalendárneho mesiaca, ktorý predchádza kalendárnemu mesiacu, za ktorý sa príspevok uhrádza.

5. Stravovanie zamestnancov sa realizuje v súlade so Zákonníkom práce. Celková hodnota hlavného jedla predstavuje sumu **4,60 €.**

6. Obec v rámci svojej sociálnej politiky prispieva dôchodcom /starobným a invalidným/ na 1 obed sumou **1,50 €** .

7. Príspevok zákonného zástupcu dieťaťa na čiastočnú úhradu nákladov v školskej jedálni sa zníži o výšku poskytnutej dotácie na podporu výchovy k stravovacím návykom **dieťaťa** podľa osobitného predpisu, **ktoré navštevuje posledný ročník materskej školy** za každý deň, v ktorom sa dieťa zúčastnilo výchovno-vzdelávacej činnosti v materskej škole a odobralo stravu. Zákonný zástupca je povinný uhrádzať za stravu finančné prostriedky vo výške rozdielu medzi poskytnutou dotáciou na podporu výchovy a vzdelávania k stravovacím návykom dieťaťa a výškou nákladov stanovených týmto VZN na nákup potravín .

8. Príspevok zákonného zástupcu dieťaťa na čiastočnú úhradu nákladov v školskej jedálni sa zníži o výšku poskytnutej dotácie na podporu výchovy k stravovacím návykom **žiaka** podľa osobitného predpisu, **ktorý sa zúčastnil vyučovania v základnej škole** a odobral stravu. Zákonný zástupca je povinný uhrádzať za stravu finančné prostriedky vo výške rozdielu medzi poskytnutou dotáciou na podporu výchovy a vzdelávania k stravovacím návykom žiaka a výškou nákladov stanovených týmto VZN na nákup potravín .

9. Ak dieťa posledného ročníka materskej školy, u ktorého podľa posúdenia ošetrujúceho lekára zdravotný stav vyžaduje osobitné stravovanie a neodobralo stravu z dôvodu, že zriaďovateľ nezabezpečil diétne jedlo, poskytnutú dotáciu na podporu výchovy k stravovacím návykom dieťaťa podľa osobitného právneho predpisu vyplatí zriaďovateľ zákonnému zástupcovi dieťaťa prostredníctvom základnej školy s materskou školou.

10. Ak žiak základnej školy, u ktorého podľa posúdenia ošetrujúceho lekára zdravotný stav vyžaduje osobitné stravovanie a neodobralo stravu z dôvodu, že zriaďovateľ nezabezpečil diétne jedlo, poskytnutú dotáciu na podporu výchovy k stravovacím návykom dieťaťa podľa osobitného právneho predpisu vyplatí zriaďovateľ zákonnému zástupcovi žiaka prostredníctvom základnej školy s materskou školou.

 Eva Gáborová

starostka obce